In brischavinars che va anc a dis
Duas destillarias ha Bert Steiner installà sin ses char

Da Claudia Cadruvi

Sper via ina tschajera. I fima e buffa ord avnauns. In um derscha cun in tarment chaz d’arom insatge brin buglient ord ina chaldera en ina but. Tge fa quel? "Insatgi vul para gidar", remartga l’um cura che l’automobilista sorta da l’auto. "Na, atgnamain betg gidar. Jau lev sulet savair tge quai è?"
"Sche tge manegiais ch’i saja?" dumonda l’um. La broda che l’um derscha ord ses chaz è cler brina e savura da most. Ma most fan ins l’atun.
"Most, u forsa vinars?"
"Geabain. Jau fatsch vinars." di l’um senza laschar crudar la brissago ord bucca. Lezza auda para tar il brischavinars. El na lascha betg stidar sia brissago, betg cura ch’el mesira l’alcohol en il vinars e betg cura ch’el schubregia las grondas avnauns. Per schubregiar dovra el tschendra, na quella da la brissago, mabain la tschendra ch’el prenda or dal truclet sut la fuaina.
Quai cun il most n’era dentant gnanc uschè fallà. Bert Steiner brischa oz vinars cun most. La gronda part dals purs, nua ch’el va a dis, laschan brischar most. Auters han maila e paira manizzada per far trester. Steiner ha var 40 clients. Pli baud eri 70. Intgins portan las buts tar el a chasa. Ils clients cha laschan brischar in grond quantum, visita Steiner cun ses char. Exact sco ses bab e tat, va el anc a far dis. Steiner sa regorda co ch’il tat chargiava sias avnauns e buts l’enviern sin schlieusas. "Il tat n’aveva betg installà tut sin il char sco jau", declera Bert. Las apparaturas aveva il bab ina giada midà ora. Ellas han uss gia puspè tschuncanta onns.
"Da brischar vinars ston ins avair pazienza. Quai è sco cun las dunnas", declera il brischavinars. "Patratga ina giada, sch’in siglientader brischass vinars! Quel chatschass en ina massa laina e ruinass tut."
Tar Steiner, il brischavinars da Schänis, tschertgan ins adumbatten termometers u termostats. El senta las temperaturas. Sch’el tutga en il viertgel da l’avnaun u in bischen, sa el ch’il vinars cumenza uss a daguttar. "Alcohol vapurisescha cun 70 grads", declera el. Il most n'astgan ins betg stgaudar memia fitg, uschiglio vegn memia blera aua en il vinars. E sch’ins stgauda memia svelt la maila per far trester, brischi giu.
Cun in zinc luschezza raquinta Steiner da l’inspectur chantunal da Son Gagl. Lez haja ditg ad el: "Ils giuvens brischavinars na fissan ozendi betg pli pipa da far vinars cun tias apparaturas." Ils giuvens lavurian cun termometers. Steiner ha tanta experientscha ch’el di: "Igl è sco da cuschinar." Cun il temp san ins ordadora co ch’ins ha da preparar ina tschavera.
Steiner brischa duas giadas il vinars, l’emprima giada è la procentuala d’alcohol anc betg auta avunda. Cun ina destillaria moderna tanschessi da brischar ina giada. "Sche quai è il medem, na vuless jau lura betg dir", manegia Josef Hager, il pur tar il qual Steiner è gist a dis. 
Cura che Steiner metta il vinars en l’avnaun per destillar la segunda giada, vegnan anc viaden ervas, ina maschaida finida ch’el cumpra da Turgovia. Fin uss avevi savurà be da vinars e da la maischa. Uss sa derasa l’odur dad ervas. Ina bella clamada è quai, da star qua sper la destillaria, da tadlar co ch’i sgarguglia e sbarbutta e da savurar il most e las ervas. "Mmh", manegia Steiner. "Ma oz èsi en sasez bunamain memia bell’aura per brischar vinars. Il pli bel èsi l’enviern, sch’jau sun insanua sut ina grunda d’in clavà e pos guardar viadora co ch'i naiva", di Bert Steiner. Dapi 30 onns fa el questa lavur, ed i na tuna insumma betg, sco sch’el fiss unfis. Anzi, tut intgantà mussa el sin ils dus fils che culan uss ord las duas buts che sfradentan l’alcohol. "Exact uschia stoi vegnir. Be plaunsieu e pauc al la giada. Adina in bel fil." Ins ha il sentiment d’avair entupà in artist che fa striegn cun fieu, buts ed avnauns, che fa cun most in vinars cler sco cristal.